REGULAMENTUL (CE) NR. 1416/2007 AL COMISIEI
din 3 decembrie 2007
de stabilire a datei-limită de depunere a cererilor de ajutoare pentru depozitarea privată în sectorul cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 4 alineatul (6),
întrucât:
(1)
Ajutoarele pentru depozitarea privată acordate în conformitate cu Regulamentul (CE) nr. 1267/2007 al Comisiei din 26 octombrie 2007 privind condițiile speciale de acordare a ajutorului pentru depozitarea în regim privat a cărnii de porc (2) au avut efecte favorabile pe piața cărnii de porc și ne putem aștepta la o stabilizare temporară a prețurilor cărnii de porc. Se impune, prin urmare, încheierea acordării ajutoarelor pentru depozitarea privată în sectorul cărnii de porc.
(2)
Comitetul de gestionare a cărnii de porc nu a emis un aviz în termenul fixat de președintele său,
ADOPTĂ PREZENTUL REGULAMENT:
Articolul 1
Data-limită de depunere a cererilor de ajutoare pentru depozitarea privată în sectorul cărnii de porc este stabilită la 4 decembrie 2007.
Articolul 2
Prezentul regulament intră în vigoare la 4 decembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 decembrie 2007.